'Verkragter'-polisieman te siek vir hof | Maroela Media
'Verkragter'-polisieman te siek vir hof
Die Brackenfell-polisiestasie. (Foto: Brackenfell Community Police Forum/Facebook)
'n Polisiebeampte van Brackenfell, wat daarvan beskuldig word dat hy 'n vrou verkrag het, is die afgelope naweek in hegtenis geneem. Die vrou het by die polisie om hulp aangeklop, nadat haar kêrel haar glo aangerand het.
Die polisiebeampte het egter sy hofverskyning misgeloop nadat hy die vorige aand siek geword het en in die hospitaal opgeneem is.
Grace Langa, woordvoerder van die onafhanklike polisieondersoekdirektoraat (Opod), het aan Maroela Media vertel dat die betrokke beampte reeds Vrydag in hegtenis geneem is en Maandag in die Blue Downs-landdroshof in Kaapstad moes verskyn het.
"Die verdagte het egter nie in die hof verskyn nie, want hy is in die hospitaal opgeneem," sê sy.
"Hy sal na verwagting Donderdag in dieselfde hof verskyn."
Die beampte se inhegtenisneming volg nadat hy vroeër die maand glo aangebied het om die slagoffer na 'n veiliger plek te neem, maar toe verkrag het.
Die betrokke beampte word intussen ook aan 'n interne ondersoek onderwerp.
"Die SAPD beskou die aantygings teen die betrokke polisielid in 'n ernstige lig," het brig. Novela Potelwa, polisiewoordvoerder, destyds aan Maroela Media vertel.